ผู้ว่าฯ หลบปัญหา รฟ.แก่งคอย 2 ปล่อยชาวบ้านเก้อ 10 ชม.
ประชาไท - 12 พ.ค.48ชาวแก่งคอยคว้าน้ำเหลว รอพบผู้ว่าฯ กว่า 10 ชม. เตรียมถามคำเดียวมีอำนาจระงับการก่อสร้างโรงไฟฟ้าแก่งคอย 2 หรือไม่ ขณะที่กลุ่มสนับสนุนโรงไฟฟ้ามาให้กำลังใจผู้ว่าฯ ครึ่งพันจนเกือบปะทะกัน เวลา 10.00 น. ชมรมอนุรักษ์สิ่งแวดล้อมแก่งคอย อ.แก่งคอย จ.สระบุรี ราว 200 คน ได้รวมตัวกันที่หน้าศาลากลางจังหวัดสระบุรี เพื่อขอพบนายทวีป เทวิน ผู้ว่าราชการจังหวัด เพราะต้องการทราบว่าผู้ว่าฯ มีอำนาจสั่งระงับการก่อสร้างโรงไฟฟ้าแก่งคอย 2 ตามที่กรมโรงงานอุตสาหกรรมให้ข้อมูลหรือไม่ ทั้งนี้ ก่อนหน้านี้เมื่อวันที่ 24 มี.ค.ที่ผ่านมา ทางชมรมฯ ได้เข้าพบอธิบดีกรมโรงงานอุตสาหกรรมเพื่อให้ระงับการก่อสร้างโรงไฟฟ้าดังกล่าว หลังจากนั้น 5 วันได้รับหนังสือตอบกลับว่ากรมโรงงานฯ ได้ขอความร่วมมือมายังผู้ว่าฯ สระบุรีให้ระงับการก่อสร้างเป็นการชั่วคราวแล้ว แต่ขณะนี้เวลาล่วงเลยมาเกือบ 2 เดือน ผู้ว่าฯ ยังไม่ได้ดำเนินการแต่อย่างใด อย่างไรก็ตาม เมื่อกลุ่มชมรมฯ มาถึงศาลากลางจังหวัดเจ้าหน้าที่ระบุว่าผู้ว่าฯ ไปราชการที่จังหวัดชลบุรี และส่งตัวแทนมารับหนังสือแทน แต่ชาวบ้านปฏิเสธพร้อมยืนยันที่จะพบและเจรจากับผู้ว่าฯ ตามที่ได้ส่งหนังสือเพื่อนัดหมายมาแล้วตั้งแต่วันที่ 9 พ.ค. ที่ผ่านมา พวกเราไม่ต้องการพบตัวแทนใดๆ ทั้งสิ้น เพราะอยากทราบจากปากผู้ว่าฯ ว่าใครกันแน่ที่มีอำนาจสั่งระงับโรงไฟฟ้า ผู้ว่าฯ ต้องทำหน้าที่ออกมายืนยันกับเรา ไม่ใช่ให้เข้าไปคุยในห้องด้วย ขนาดคนมาสี่ห้าสิบคนยังพบไม่ได้ แต่เอกชนกลับเข้าพบได้ง่าย เราต้องการความเสมอภาค นายพีระศักดิ์ สุขสำราญ รองประธานชมรมอนุรักษ์สิ่งแวดล้อมแก่งคอยกล่าว ขณะเดียวกันก็มีกลุ่มผู้สนับสนุนการก่อสร้างโรงไฟฟ้าที่มาให้กำลังใจผู้ว่าฯ กว่า 500 คน โดยนายทรงเดช บุญเฉลียว หนึ่งในแกนนำชาวบ้านกล่าวว่า ชาวบ้านที่มาชุมนุมสนับสนุนโรงไฟฟ้าส่วนใหญ่มาจาก ต.บ้านป่า พื้นที่ก่อสร้างโรงไฟฟ้าและชาวบ้านในตำบลใกล้เคียง เนื่องจากต้องการให้กำลังใจข้าราชการที่ถูกกดดันจากชาวบ้านเพียงไม่กี่คน ฝ่ายคัดค้านเขาค้านหัวชนฝา โดยไม่สนใจว่าที่นี่ใช้ก๊าซไม่ใช่ถ่านหินเหมือนที่บ้านกรูด และการสร้างโรงไฟฟ้าก็เป็นนโยบายของรัฐบาล เพื่อให้เป็นพลังงานสำรองของประเทศ มันไม่มีเหตุผลจะคัดค้าน และช่วงก่อสร้างการค้าขายในพื้นที่ก็เจริญขึ้น ทางโรงไฟฟ้าก็รับประกันว่าจะจ้างงานคนในพื้นที่ ส่งเสริมกลุ่มงานต่างๆ ในพื้นที่ด้วย นายทรงเดชกล่าว อย่างไรก็ตาม ในระหว่างที่ชุมนุมกันอยู่นั้นได้เกิดการปะทะกันเล็กน้อยระหว่างผู้คัดค้านและผู้สนับสนุน โดยหญิงสาวคนหนึ่งในกลุ่มของฝ่ายคัดค้านถูกเด็กหนุ่มของฝ่ายสนับสนุนผลักขณะกำลังติดป้ายผ้า ผู้ชุมนุมทั้งสองกลุ่มจึงฮือเข้าปะทะคารมกัน กระทั่งเวลา 20.00 น.กลุ่มที่คัดค้านโรงไฟฟ้าจึงได้เริ่มสลายตัว เนื่องจากกลุ่มผู้สนับสนุนโรงไฟฟ้าได้เพิ่มจำนวนขึ้น โดยบางส่วนอยู่ในสภาพเมาสุรา ขณะที่เจ้าหน้าที่ตำรวจและ อส.ที่เฝ้าอยู่กว่า 100 คน เหลืออยู่เพียง 10 นาย ทั้งนี้ การขอเข้าพบผู้ว่าซีอีโอของชมรมอนุรักษ์สิ่งแวดล้อมแก่งคอยครั้งนี้ เป็นการขอเข้าพบครั้งที่สอง หลังจากมีการหารือกันครั้งแรกเมื่อวันที่ 26 เม.ย.ที่ผ่านมา โดยคณะกรรมการสิทธิมนุษยชนได้ลงพื้นที่ และเชิญหน่วยงานราชการเข้าชี้แจงที่ศาลากลาง แต่ผู้ว่าฯ อยู่รับฟังเพียงครู่เดียว อ้างว่าติดราชาการอื่น อนึ่ง โครงการโรงไฟฟ้าแก่งคอย 2 ของบริษัทกัลฟ์ พาวเวอร์เจเนอเรชั่น จำกัด อยู่ที่ ต.บ้านป่า อ.แก่งคอย จ.สระบุรี เป็นโรงไฟฟ้าขนาด 1468 เมกกะวัตต์ ใช้ก๊าซเป็นเชื้อเพลิง ขณะนี้อยู่ระหว่างการปรับพื้นที่เพื่อก่อสร้าง และมีกำหนดต้องจ่ายไฟฟ้าเข้าสู่ระบบในเดือนมี.ค.2550 โดยสถาน การณ์ในชุมชนขณะนี้เกิดความขัดแย้งขึ้นระหว่างกลุ่มชาวบ้านที่คัดค้านกับกลุ่มที่สนับสนุนโรงไฟฟ้า 
ประชาไท - 12 พ.ค.48 ชาวแก่งคอยคว้าน้ำเหลว รอพบผู้ว่าฯ กว่า 10 ชม. เตรียมถามคำเดียวมีอำนาจระงับการก่อสร้างโรงไฟฟ้าแก่งคอย 2 หรือไม่ ขณะที่กลุ่มสนับสนุนโรงไฟฟ้ามาให้กำลังใจผู้ว่าฯ